इस अवसर पर बोलते हुए,राष्ट्रपति ने कहा कि पंडित जवाहरलाल नेहरू की परिकल्पना के अनुसार,उच्च शिक्षा संस्थानों में मानवीयता और विज्ञान का सम्मिश्रण होना चाहिए तथा उन्हें यह देखकर बहुत प्रसन्नता हो रही है कि भारतीय प्रौद्योगिकी संस्थान,कानपुर कई मायनों में पंडित जवाहर लाल नेहरू की उम्मीदों और परिकल्पनाओं पर खरा उतरा है| भारतीय प्रौद्योगिकी संस्थान,कानपुर ने विज्ञान आधारित इंजीनियरी की शुरुआत करके भारत में इंजीनियरी की शिक्षा में क्रांति पैदा की| इसी के साथ, इसने अपनी स्नातक पाठ्यचर्या में मानविकी और समाज विज्ञानों पर अधिक ध्यान केंद्रित किया है| राष्ट्रपति ने कहा कि इस पचास वर्ष से कुछ अधिक की अवधि में भारतीय प्रौद्योगिकी संस्थान,कानपुर अपनी अकादमिक उत्कृष्टता के लिए दुनियाभर में ख्याति प्राप्त करने में सफल रहा है| उन्होंने कहा कि भारतीय प्रौद्योगिकी संस्थान, कानपुर के विद्यार्थियों ने,चाहे वह विज्ञान का क्षेत्र हो या इंजीनियरी,शिक्षण हो या अनुसंधान, उद्यमिता हो या कार्पोरेट जगत,या फिर लोकसेवा,वे जिस भी क्षेत्र में कार्यरत हैं, उन्होंने अपने संस्थान और वास्तव में हमारे देश का गौरव बढ़ाया है|